Ψαρονέφρι με μυρωδικά και πατατοσαλάτα
Λίγη μαντζουράνα στο ψαρονέφρι, λίγη μουστάρδα και μπόλικος μαϊντανός στην πατατοσαλάτα - απλές ιδέες για να αλλάξουν τα καθημερινά φαγητά μας.
3 ψαρονέφρια (περίπου 1.200 γρ. συνολικά), 1 κρεμμύδι ξερό, σε λεπτές φέτες, 4 κουτ. σούπας ελαιόλαδο, 1 φλιτζ. τσαγιού λευκό κρασί, 1 κλωναράκι φρέσκος κόλιανδρος ή μαϊντανός, 1 κλωναράκι φρέσκια μαντζουράνα ή 1 κουτ. γλυκού ξερή, αλάτι, πιπέρι λίγο κοκκινοπίπερο, 1 κιλό πατάτες, προτιμότερο βιολογικής καλλιέργειας, 4 κρεμμυδάκια φρέσκα, ψιλοκομμένα (και το πράσινο μέρος), 1/2 ματσάκι μαϊντανός ψιλοκομμένος (μόνο τα φύλλα), 1 πιπεριά κέρατο, ψιλοκομμένη, 6 ντοματίνια, κομμένα στα δύο, 1 ποτηράκι κρασιού ελαιόλαδο, χυμός από 1 λεμόνι, 1 κουτ. σούπας μουστάρδα της αρεσκείας σας, αλάτι, πιπέρι
Για να φτιάξουμε ψαρονέφρι με μυρωδικά αρχικά κόβουμε κάθε ψαρονέφρι σε τέσσερα κομμάτια.Τα χτυπάμε ελαφρώς με το ειδικό εργαλείο το οποίο χρησιμοποιούμε για να κάνουμε τα φιλέτα πιο λεπτά (μπάτης) ή με ένα μπρίκι ώστε να «απλώσουν» λίγο και τα αλατοπιπερώνουμε. Σε ένα ευρύχωρο σκεύος ζεσταίνουμε το λάδι σε δυνατή φωτιά και σοτάρουμε τα κομμάτια ψαρονέφρι για 1 - 2 λεπτά από κάθε πλευρά.Προσθέτουμε τα κρεμμύδια και συνεχίζουμε το σοτάρισμα για 2 λεπτά, ανακατεύοντας συνεχώς μέχρι να μαραθούν λίγο τα κρεμμύδια. Σβήνουμε με το κρασί.Προσθέτουμε 1/2 φλιτζάνι νερό, αλάτι, πιπέρι και κοκκινοπίπερο, τα μυρωδικά, σκεπάζουμε και χαμηλώνουμε τη φωτιά. Μαγειρεύουμε μέχρι να γίνει το ψαρονέφρι και να δέσει κάπως η σάλτσα, για περίπου 10 - 15 λεπτά. Αφαιρούμε τα κλωνάρια των μυρωδικών. Εν τω μεταξύ, πλένουμε τις πατάτες πολύ καλά και τις βράζουμε σε μια κατσαρόλα με αλατισμένο νερό για μισή ώρα έως ότου μαλακώσουν. Τις σουρώνουμε, τις καθαρίζουμε και τις κόβουμε σε κομμάτια. Τις βάζουμε σε ένα μπολ και προσθέτουμε τα κρεμμυδάκια, τον μαϊντανό, τα ντοματίνια και τις πιπεριές. Χτυπάμε στο μπλέντερ το ελαιόλαδο, τον χυμό λεμονιού, τη μουστάρδα, το αλάτι και το πιπέρι και περιχύνουμε την πατατοσαλάτα. Σερβίρουμε το ψαρονέφρι με την πατατοσαλάτα.
Κρεμμύδι,Πατάτες,Χοιρινό